Title: Informácia o priebehu a výsledkoch oficiálnej návštevy prezidenta Slovenskej republiky Rudolfa Schustera v Libanonskej republike v dňoch 2
Author: MZV SR
Last saved by: MZV
Company: MFA SR

Informácia o priebehu a výsledkoch oficiálnej návštevy prezidenta Slovenskej republiky Rudolfa Schustera v Libanonskej republike v dňoch 2. - 4. apríla 2001 a v Sýrskej arabskej republike v dňoch 4. - 6. apríla 2001.

	V dňoch 2.-4.4.2001 sa uskutočnila oficiálna návšteva prezidenta SR R. Schustera v Libanone a následne v dňoch 4.-6.4.2001 v Sýrii. Prezidenta sprevádzali: manželka I. Schusterová, E. Kukan – minister zahraničných vecí SR, V. Podstránsky – štátny tajomník ministerstva financií SR, P. Brňo – štátny tajomník ministerstva hospodárstva SR, J. Bílek - hlavný poradca prezidenta SR, I. Zachar – mimoriadny a splnomocnený veľvyslanec SR v Libanone a v Sýrii, T. Borec – generálny riaditeľ sekcie zahraničných vzťahov a protokolu KP SR, genpor. M. Hergovič – náčelník vojenskej kancelárie KP SR, J. Klepáč – generálny riaditeľ sekcie ekonomiky a správy KP SR a J. Leikert – riaditeľ mediálneho odboru KP SR. V sprievode prezidenta SR bola skupina 25 podnikateľov, reprezentujúcich popredné slovenské firmy a podniky.

	V priebehu návštev v oboch krajinách sa uskutočnilo stretnutie s partnermi medzi štyrmi očami, ako aj stretnutie s predsedami vlád a v Libanone aj návšteva parlamentu a stretnutie s jeho predsedom. Prezident SR v oboch krajinách otvoril seminár o možnostiach ekonomickej spolupráce so SR, organizovaný miestnymi obchodnými a priemyselnými komorami.  V Bejrúte prezident navštívil honorárny konzulát SR a stretol sa s absolventmi slovenských vysokých škôl a slovenskými krajankami. V Libanone odovzdal prezidentovi E. Lahoudovi štátne vyznamenanie SR Rad bieleho dvojkríža 1. stupňa a obdržal štátne vyznamenanie Libanonu Rad zásluh výnimočného stupňa. Počas návštevy Sýrie prezident SR položil veniec k hrobu Neznámeho vojaka v Damasku a na cintoríne Padlých mučeníkov v Kunejtre, kde zasadil strom v Záhrade priateľstva. Navštívil taktiež slovenský vojenský kontingent SLOVCON, pôsobiaci na Golanských výšinách v rámci mierových síl OSN UNDOF. V oboch navštívených krajinách organizovali jeho partneri oficiálne večere za účasti vedúcich predstaviteľov politického, ekonomického a kultúrneho života a predstaviteľov diplomatického zboru. Počas návštev boli podpísané tri zmluvné dokumenty – Obchodná dohoda medzi vládou SR a vládou Libanonskej republiky, Protokol o konzultáciách medzi MZV SR a MZV a emigrantov Libanonskej republiky a Dohoda o leteckých službách medzi vládou SR a vládou Sýrskej arabskej republiky.

	V Libanone a Sýrii návšteva prezidenta SR R. Schustera bola prvým kontaktom na prezidentskej úrovni od vzniku SR. R. Schuster tlmočil záujem o zintenzívnenie vzťahov a obnovenie všetkých pozitívnych aspektov tradičnej spolupráce medzi našimi krajinami z obdobia bývalého Československa. Tento záujem bol zo strany partnerov prijatý pozitívne a bol opätovaný vyjadrením podpory rozvoju vzťahov so SR. Prezident sa s partnermi vzájomne informoval o priebehu budovania demokratickej spoločnosti a jej inštitúcií. Bol kladne ocenený doterajší rozvoj vzťahov so SR, ktorý bol označený ako dobrý základ pre ďalšie zintenzívnenie vzájomnej spolupráce.

	Návšteva prezidenta SR bola v oboch krajinách sprevádzaná mimoriadnou pozornosťou a publicitou masmédií. Libanonská televízia priniesla hneď v prvý deň návštevy zábery z rokovaní v prezidentskom paláci v priamom prenose. Denná tlač a audiovizuálne a elektronické médiá Libanonu i Sýrie priebežne prinášali podrobné informácie o priebehu návštevy a príslušných rokovaniach v navštívených krajinách. Prezident SR bol sprevádzaný skupinou 8 novinárov zo SR, ktorí zabezpečovali aktuálnu publicitu o návšteve v slovenských masmédiách.
Prezident SR pozval prezidentov Libanonu a Sýrie na oficiálnu návštevu SR. Jeho pozvania boli prijaté a termín uskutočnenia návštev bude upresnený neskôr diplomatickou cestou. Na návštevu SR bolo tlmočené pozvanie taktiež premiérovi Libanonu R. Haririmu, ktoré bolo prijaté.

Libanonská republika

	Významná časť rozhovorov prezidenta SR s prezidentom Libanonu Emilom Lahoudom bola venovaná mierovému procesu na Blízkom Východe (BV) a možnostiam obnovenia rozhovorov medzi novou izraelskou vládou a Palestínčanmi, ako aj ďalšími arabskými partnermi v rámci arabsko-izraelského konfliktu. V uvedenom kontexte prezident SR podporil úsilie zamerané na dosiahnutie spravodlivého a komplexného mieru v súlade s rezolúciami BR OSN č. 242, 338 a 425 a pri uplatnení príslušných dohôd, podpísaných bývalými izraelskými vládami s Palestínčanmi po Madridskej konferencii. Pozitívne bola prijatá informácia o žiadosti SR o štatút pozorovateľa v Organizácii frankofónnych krajín, o ktorom by mal rozhodnúť nadchádzajúci 9. summit tejto organizácie v Bejrúte v októbri 2001. V tejto súvislosti bola libanonská strana požiadaná o poskytnutie príslušnej podpory.

Prezident SR ocenil doterajšiu spoluprácu oboch krajín v rámci OSN a informoval, že prioritu Slovenska voči OSN predstavuje opätovná kandidatúra na miesto nestáleho člena BR OSN, tentokrát na obdobie 2006–2007. V tejto súvislosti požiadal o podporu kandidatúre SR. Navrhol poskytnutie vzájomnej podpory, s tým, že SR by podporila kandidatúru Libanonu na členstvo v BR OSN v r. 2010-2011. 

Situácia na BV bola predmetom rozhovorov prezidenta SR aj s predsedom vlády Rafikom Haririm, kde však bol hlavný dôraz kladený na otázky bilaterálnej spolupráce v oblasti finančnej, ekonomickej a obchodnej. Predsedovi vlády Libanonu bola tlmočená ponuka na dodávku odmínovacieho zariadenia zo SR, ktorá bude libanonskou stranou posúdená. Vzhľadom k niektorým podobnostiam vnútropolitického vývoja v Libanone a v SR si vymenili názory na proces sociálno-ekonomických premien a priebeh ekonomickej reštrukturalizácie a privatizácie. Obaja predstavitelia sa vyjadrili za zintenzívnenie vzájomných kontaktov, predovšetkým po línii súkromného sektoru. V oblasti stavebníctva, ktorého boom nastal krátko po ukončení občianskej vojny, sú už dnes libanonské potreby dostatočne nasýtené, ale priestor je stále napr. v oblasti energetiky a vodných zdrojov. V oblasti obchodu je Libanon schopný absorbovať oveľa viac, než sú potreby jeho vlastného trhu, keďže je významným regionálnym reexportérom a ekonomickou bránou do regiónu BV, čo by bolo vhodné zohľadniť pri orientovaní zahraničnoobchodných aktivít SR. Predseda vlády Libanonu ponúkol SR pomoc pri nadviazaní kontaktov s významnými investormi z oblasti Perzského zálivu. R. Hariri predbežne prisľúbil, že pred uskutočnením svojej návštevy v SR, by rád vyslal v blízkej dobe na návštevu SR svojho syna, za účelom získania bližších informácií o možnostiach vzájomnej ekonomickej spolupráce.
 
Súčasný stav blízkovýchodného mierového procesu bol predmetom rokovania prezidenta SR aj s predsedom parlamentu Libanonu Nabihom Berrim, ktorý v úvode ocenil pokojné rozdelenie Československa. Obaja predstavitelia si vymenili názory na historický vývoj vnútropolitickej situácie a skúsenosti z parlamentnej oblasti. Bol tlmočený záujem podporovať vzájomné parlamentné kontakty, vrátane návštev poslancov parlamentov. N. Berri informoval o početnej libanonskej diaspóre v zahraničí, ktorá predstavuje viac ako 14 mil. osôb, hlásiacich sa k libanonskej národnosti (z toho napr. len v Brazílii 4 mil., čo je viac ako dnešný počet 3,5 mil. obyvateľov Libanonu) a ktorá je významným potenciálom sympatií a pomoci pri presadzovaní libanonských obchodných záujmov. Informoval taktiež o prítomnosti Libanoncov vo východnej Európe, kde je ich najviac v Rumunsku (6 tis.) a v Bulharsku (2 tis.). Zdôraznil, že stabilita legislatívnej základne a vnútropolitického prostredia je hlavným predpokladom pre pritiahnutie zahraničného kapitálu. Zo svojej strany potvrdil, že libanonský parlament podporí všetky dohody, ktoré budú uzavreté medzi našimi krajinami.

V priebehu návštevy boli podpísané dva zmluvné dokumenty – Obchodná dohoda medzi vládou SR a vládou Libanonskej republiky a Protokol o konzultáciách medzi MZV SR a Ministerstvom zahraničných vecí a emigrantov Libanonskej republiky. Obchodnú dohodu podpísal za SR v zastúpení ministra hospodárstva štátny tajomník MH SR P. Brňo a za libanonskú stranu minister hospodárstva a obchodu B. Fuleihan. Protokol o konzultáciách medzi MZV SR a MZV a emigrantov Libanonskej republiky podpísal za SR minister zahraničných vecí E. Kukan a za libanonskú stranu v zastúpení ministra zahraničných vecí a emigrantov minister energetiky a vodných zdrojov M. Beydoun. Obojstranne bol potvrdený záujem o skorý podpis ďalších bilaterálnych dohôd, najmä vo finančnej a ekonomickej oblasti, ale taktiež v oblasti kultúry, školstva a vedy. Libanonskí predstavitelia boli informovaní o záujme SR naďalej poskytovať vládne štipendiá libanonským študentom k štúdiu na vysokých školách v SR.

Prezident SR sa v priebehu návštevy zúčastnil seminára, organizovaného Federáciou obchodných a priemyselných komôr Libanonu, zameraného na prezentáciu možností obchodno-ekonomickej spolupráce so SR. Uvedeného ekonomického fóra sa zúčastnila skupina slovenských a cca 70 libanonských podnikateľov. V druhej časti seminára vystúpil štátny tajomník MH SR P. Brňo, ktorý oboznámil prítomných so súčasnou ekonomickou situáciou v SR s dôrazom na možnosti investovania v SR. V diskusii boli zodpovedané otázky, týkajúce sa obojstranných možností obchodovania v jednotlivých komoditách. V tejto súvislosti boli privítané aktivity nedávno založenej Slovensko-arabskej obchodnej komory.

Počas rozhovorov o situácii na BV prezident SR tlmočil plnú podporu územnej celistvosti a suverenite Libanonskej republiky v rámci jej hraníc spred 4.6.1967. Súčasne uvítal stiahnutie Izraela z okupovaného územia južného Libanonu v r.2000 a vyjadril nádej, že libanonská strana v blízkej dobe obnoví svoju správu nad celým územím krajiny. Prezident SR vyjadril podporu SR právu všetkého ľudu v oblasti BV na život v mieri a dobrom susedstve, vrátane práva Palestínčanov na život vo vlastnom štáte.

Obe strany si vymenili názory na otázku integrácie do EÚ. Libanonská strana informovala o stave rokovaní o partnerskej spolupráci s EÚ v rámci tzv. Barcelonského procesu. Do Libanonu dnes smerujú investičné aktivity z mnohých vyspelých krajín sveta, aj napriek určitým rizikám, vyplývajúcim zo zvýšeného napätia v regióne najmä v období posledných mesiacov.

Sýrska arabská republika

Počas rokovaní s prezidentom Sýrie sa obaja partneri informovali o súčasnej vnútropolitickej situácii vo svojich krajinách. Sýrsky prezident potvrdil, že ďalšia orientácia krajiny bude smerovaná k systému trhovej ekonomiky. Prezident Bashar Al-Assad prejavil záujem o vývoj v SR, ako aj o širšiu spoluprácu so SR a odporučil nadviazanie priamych kontaktov medzi podnikateľmi oboch krajín s dôrazom na oblasť súkromného sektoru.
	Významná časť rozhovorov prezidentov bola venovaná mierovému procesu na BV a možnostiam obnovenia rozhovorov medzi Izraelom a Palestínčanmi, ako aj ďalšími arabskými partnermi v rámci arabsko-izraelského konfliktu. Prezident SR podporil úsilie, zamerané na dosiahnutie spravodlivého a komplexného mieru v súlade so zodpovedajúcimi rezolúciami BR OSN č. 242, 338 a 425 a pri uplatnení príslušných dohôd, podpísaných bývalými izraelskými vládami s Palestínčanmi po Madridskej konferencii. Zo strany SR bolo konštatované, že naša podpora pokojnému riešeniu konfliktov v súlade s rezolúciami OSN je jednoznačná a trvalá. Bol tlmočený záujem podporovať aj vzájomné parlamentné kontakty, vrátane návštev poslancov parlamentov.

Prezident SR ocenil doterajšiu spoluprácu oboch krajín v rámci OSN a informoval, že prioritu Slovenska vo vzťahu k OSN predstavuje opätovná kandidatúra na miesto nestáleho člena BR OSN, tentokrát na obdobie 2006–2007. V tejto súvislosti požiadal o možnú podporu kandidatúre SR. Navrhol poskytnutie vzájomnej podpory, s tým, že SR by podporila záujem Sýrie o členstvo v BR OSN v r. 2003-2004. Táto podpora bola zo sýrskej strany prisľúbená. 

	Predmetom rokovania prezidentov oboch krajín bola okrem iného aj problematika sýrskej zadĺženosti voči SR. Prezident SR uviedol, že náš záujem o vyriešenie starých účtov z minulosti by nemal podmieňovať formy, kvantitu a kvalitu našich súčasných vzťahov a hľadanie možností riešenia našich otvorených otázok by malo prebiehať paralelne s rozvojom vzťahov v oblastiach spoločného záujmu. Sýrsky prezident stanovisko SR uvítal a vyjadril k  otázke podobný prístup. Zároveň tlmočil pripravenosť sýrskej strany sa otázkou zaoberať. K problematike sýrskej zadĺženosti majú byť uskutočnené príslušné expertné rokovania za účasti zástupcov zainteresovaných rezortov oboch krajín.

	Situácii na BV sa prezident SR venoval aj počas stretnutia s predsedom vlády Sýrie Muhammadom Mustafa Merom. Hlavná pozornosť sa sústredila na otázky bilaterálnej spolupráce vo finančnej, ekonomickej a obchodnej oblasti a výmenu názorov na procesy sociálno-ekonomických premien, priebeh ekonomickej transformácie, liberalizácie a privatizácie pri budovaní funkčnej trhovej ekonomiky. Obaja predstavitelia sa vyslovili za zintenzívnenie vzájomných kontaktov, predovšetkým po línii súkromného sektoru. Prezident SR tlmočil záujem prijať v dohľadnej dobe delegáciu sýrskych podnikateľov v SR.

V priebehu návštevy bola podpísaná Dohoda o leteckých dopravných službách medzi vládou SR a vládou Sýrskej arabskej republiky, ktorú za SR podpísal v zastúpení za ministra dopravy, pôšt a telekomunikácií minister zahraničných vecí E. Kukan a za sýrsku stranu minister dopravy Makram Obeid. Obojstranne bol potvrdený záujem o skorý podpis ďalších bilaterálnych dohôd, najmä vo finančnej a ekonomickej oblasti, ako aj v oblasti kultúry, školstva a vedy. Minister zahraničných vecí E. Kukan odovzdal svojmu sýrskemu partnerovi Faroukovi Al-Shara zoznam bilaterálnych zmluvných dokumentov, ktoré SR navrhuje naďalej ponechať v platnosti, ako aj dokumentov, ktorých platnosť vzhľadom k ich neaktuálnosti SR navrhuje ukončiť. Sýrski predstavitelia boli informovaní o záujme SR naďalej poskytovať vládne štipendiá sýrskym študentom k štúdiu na vysokých školách v SR.

Prezident SR sa zúčastnil za prítomnosti sýrskeho predsedu vlády M. Mera seminára, organizovaného Federáciou obchodných a priemyselných komôr Sýrie, ktorý bol zameraný na prezentáciu možností obchodno-ekonomickej spolupráce so SR. Uvedeného ekonomického fóra sa zúčastnili slovenskí a sýrski podnikatelia. V druhej časti seminára vystúpil štátny tajomník MH SR P. Brňo, ktorý oboznámil prítomných so súčasnou ekonomickou situáciou v SR s dôrazom na možnosti investovania v SR. V diskusii boli zodpovedané otázky, týkajúce sa obojstranných možností obchodovania v jednotlivých komoditách. Seminár poskytol priestor pre rokovania podnikateľov. Sýrska strana prisľúbila podporu Slovensko-arabskej obchodnej komore pri získaní štatútu partnera vo Všeobecnej federácii arabských obchodných, priemyselných a poľnohospodárskych komôr.

Počas rozhovorov o situácii na BV prezident SR tlmočil podporu úsiliu Sýrie o navrátenie Golanských výšin okupovaných Izraelom. Súčasne vyjadril podporu SR právu všetkého ľudu v oblasti BV na život v mieri a dobrom susedstve, vrátane práva Palestínčanov na život vo vlastnom štáte.
Obe strany si vymenili názory aj na otázku integrácie do štruktúr EÚ. Prezident SR zdôraznil dôležitosť zintenzívnenia vzájomných ekonomických vzťahov ešte pred vstupom SR do EÚ, v dôsledku čoho sa SR môže stať pre Sýriu i ďalšie krajiny oblasti “vstupnou bránou” do Európy. Sýrska strana informovala o stave svojich rokovaní o partnerskej spolupráci s EÚ v rámci tzv. Barcelonského procesu, kde predpokladá podpis asociačnej dohody už v priebehu r. 2001.

Závery a odporúčania

Oficiálna návšteva prezidenta SR R. Schustera v Libanone a v Sýrii prebehla v priateľskom a konštruktívnom ovzduší a predstavuje medzník v rozvoji vzťahov SR s uvedenými krajinami. V jej dôsledku došlo k nadviazaniu osobných kontaktov a k politickému dialógu na najvyššej úrovni. Zo strany partnerov bol deklarovaný záujem o zintenzívnenie vzájomnej spolupráce v jednotlivých oblastiach s dôrazom na ekonomickú spoluprácu súkromného sektoru a o obnovenie tradičnej kvality vzťahov z obdobia existencie bývalého Československa.

Návrh opatrení:

·	priebežne pokračovať v politickom dialógu medzi oboma krajinami na vysokej i nižších úrovniach, vrátane medziparlamentných stykov. Vzhľadom k istej asymetrii v stykovej oblasti oboch krajín voči SR, je potrebný aktívnejší prístup k partnerom s cieľom uskutočnenia ich návštev do SR;
·	dobudovať zmluvno-právnu základňu s Libanonom a Sýriou, najmä dohody finančného a ekonomického charakteru. Ukončiť revíziu zmluvnej základne so Sýriou;
·	zintenzívniť ekonomické aktivity SR voči Libanonu s dôrazom na oblasť energetiky a vodného hospodárstva;
·	hľadať možnosti zvýšenia zahranično-obchodného obratu SR s Libanonom, vzhľadom k existujúcim výhodným distribučným a odbytovým napojeniam na ďalšie arabské krajiny i podpore politike reexportu zo strany libanonského štátneho vedenia;
·	za návštevu kľúčového významu s výrazným ekonomickým prínosom je treba považovať možnú návštevu premiéra Libanonu R. Haririho. V záujme náležitej prípravy tejto návštevy treba venovať žiadúcu pozornosť aj avizovanej sondážnej návšteve jeho syna v SR;
·	uskutočniť expertné rokovania so Sýriou k problematike riešenia zadĺženosti voči SR;
·	hľadať možnosti zvýšenia zahranično-obchodného obratu so Sýriou a zintenzívniť ekonomické aktivity SR s dôrazom na oblasti spoločného záujmu;
·	pokračovať v praxi ponúk vládnych štipendií k VŠ i postgraduálnemu štúdiu v SR pre občanov Libanonu a Sýrie v súlade s aktuálnymi možnosťami.